Vrou (94) op suikerrietplaas aangerandReaction Unit op die toneel. Foto: Prem Balram. ŉ Bejaarde vrou is Maandagoggend in ŉ gewapende roof op ŉ suikerrietplaas in KwaZulu-Natal aangerand. Prem Balram, direkteur van die veiligheidsmaatskappy Reaction Unit South Africa, het aan Maroela Media gesê die 94-jarige slagoffer was die oggend alleen op die plaas, sowat 15km van die King Shaka-lughawe, toe die aanval gebeur het. Hy was nie seker of sy alleen op die plaas bly nie en kon net bevestig dat sy voor die aanval alleen was. “Ons is omstreeks 08:15 na die huis ontbied,” het Balram gesê. “Die bejaarde vrou was duidelik geskok toe ons daar opdaag. Sy het gesê twee verdagtes het haar huishulp en privaat veiligheidswag oorrompel toe hulle vanoggend die eiendom wou binnegaan en het só toegang tot die huis verkry.” Een van die verdagtes was met ŉ vuurwapen gewapen en die ander met ŉ Okapi-mes. “Die verdagtes het die vrou met die vuurwapen se kolf aangerand en op geld en juweliersware aangedring. Hulle het daarna die huis geplunder op soek na enigiets waardevol.” Volgens die slagoffer het die verdagtes iemand op hul selfone gebel en gesê daar was niks waardevol in die huis nie. “Hulle het toe ŉ sportsak met iets daarin gesteel en het ook te voet met die huis se sleutels gevlug. Die vrou was te geskok en deurmekaar om te kon sê wat alles gesteel is.” Balram, wat ook ŉ vlieënier is, het die omliggende plase met ŉ helikopter gefynkam, maar kon die verdagtes nie opmerk nie omdat die gebied te dig bebos is. Die verdagtes is na beraming in hul 30s en het blou oorpakke aangehad. “Die bejaarde vrou het verskeie kneusplekke en snywonde aan haar arms opgedoen. Sy het verdere mediese behandeling geweier.” Balram het gesê die huishulp en veiligheidswag is ongedeerd. Maroela Media het navraag by die polisie gedoen en wag vir terugvoering.